মূষিক-বাহিনীর দৌরাত্ম্যে উড়ালপুল ও সেতুর ভিতের ক্ষতি অবশ্য নতুন কোনও ব্যাপার নয়। তবে পোস্তা এবং মাঝেরহাট— দু’টি সেতুভঙ্গের পরে এ বার সেতু-স্বাস্থ্যে বিশেষ ভাবে নজর দিতে চাইছে সরকার। ফলে অবধারিত ভাবে এসে পড়ছে ইঁদুর-প্রসঙ্গ। দফতর সূত্রের খবর, কী ভাবে এই মূষিককুলকে তাড়ানো সম্ভব, তা নিয়ে বিশেষজ্ঞ সংস্থার সঙ্গে একাধিকবার কথা হয়েছে দফতরের আধিকারিকদের। তাঁদের একাংশ জানিয়েছেন, ইঁদুর তাড়াতে সব জায়গায় একই পদ্ধতি প্রয়োগ করা সম্ভব হবে না। সে ক্ষেত্রে প্রতি ক্ষেত্রে ‘অবস্থা বুঝে ব্যবস্থা’ নীতি প্রয়োগ করে ইঁদুর বিতারণের পথে এগোতে হবে। পুর ও নগরোন্নয়ন মন্ত্রী ফিরহাদ হাকিম এ বিষয়ে বলেন, ‘‘শহরের অনেক উড়ালপুল ও সেতুর ক্ষেত্রে ইঁদুর সমস্যার কারণ হয়ে দাঁড়িয়েছে। আমরা এ ব্যাপারে বিশেষজ্ঞ সংস্থার সঙ্গে ইতিমধ্যেই কথা বলেছি। যে সমস্ত উড়ালপুল বা ব্রিজের তলায় ভ্যাট রয়েছে, যেমন উল্টোডাঙা উড়ালপুল, আর জি কর হাসপাতালের কাছে সেতু, সেগুলির ক্ষেত্রেই এই সমস্যা দেখা যাচ্ছে। এ সমস্ত ক্ষেত্রে দ্রুত কাজ শুরু করা হবে।’’